Medieforsker på Syddansk Universitet Carsten Jessen pointerer, at videoen, som er optaget af den 15-årige drabssigtede i sagen, er et helt ekstremt tilfælde. Det er de ca. 10 sekunder lange videoklip, der viser den 48-årige Henrik Bjerremand Kristensen, efter han har været udsat for dødelig vold, som får medieforskeren til at reagere. - Tidligere kunne unge måske finde på at gå i byen fredag aften, komme op at slås og derefter bruge hele ugen på at fortælle om det. Det har altid været en del af nogle unges kultur. I dag har mobiltelefonen så afløst fortællingen, siger medieforskeren til Jyllands-Posten. At unge overfalder andre for at filme det og lægge det på nettet, såkaldt filmet vold eller "happy slapping", har tidligere været fremme i medierne, men endnu har fænomenet ikke krævet nogen dødsofre. - Jeg mener ikke, at det har noget med "happy slapping" at gøre. Man skal være opmærksom på, at den råhed, der ligger i denne gerning, er langt fra, hvordan normale mennesker opfører sig, fastslår Carsten Jessen over for jp.dk.

Opsummering:
Asocial udover alle grænser. Sådan kalder en ekspert i børn og unges mediebrug den 15-årige, der filmede sit drabsoffer i Aalborg.